ระเบียบคณะกรรมการข้าราชการฝ่ายศาลปกครอง ว่าด้วยการพัฒนาบุคลากรในกระบวนการยุติธรรมทางปกครอง พ.ศ. 2551

ระเบียบคณะกรรมการข้าราชการฝ่ายศาลปกครอง

ระเบียบคณะกรรมการข้าราชการฝ่ายศาลปกครอง
ว่าด้วยการพัฒนาบุคลากรในกระบวนการยุติธรรมทางปกครอง
พ.ศ.
๒๕๕๑

อาศัยอำนาจตามความในมาตรา ๘๔
แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
คณะกรรมการข้าราชการฝ่ายศาลปกครองออกระเบียบไว้ ดังต่อไปนี้

ข้อ ๑
 ระเบียบนี้เรียกว่า ระเบียบคณะกรรมการข้าราชการฝ่ายศาลปกครอง
ว่าด้วยการพัฒนาบุคลากรในกระบวนการยุติธรรมทางปกครอง พ.ศ. ๒๕๕๑

ข้อ ๒[๑]
 ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
 ในระเบียบนี้
คณะกรรมการ หมายความว่า
คณะกรรมการสถาบันกระบวนการยุติธรรมทางปกครอง
ประธาน หมายความว่า
ประธานกรรมการสถาบันกระบวนการยุติธรรมทางปกครอง
สำนักงาน หมายความว่า
สำนักงานศาลปกครอง
เลขาธิการ หมายความว่า
เลขาธิการสำนักงานศาลปกครอง

ข้อ ๔
 ให้เลขาธิการรักษาการตามระเบียบนี้
และมีอำนาจออกประกาศหรือคำสั่งเพื่อประโยชน์ในการปฏิบัติตามระเบียบนี้
ในกรณีที่มีปัญหาเกี่ยวกับการปฏิบัติตามระเบียบนี้
ให้คณะกรรมการเป็นผู้วินิจฉัย คำวินิจฉัยนั้นให้เป็นที่สุด

หมวด
๑

คณะกรรมการสถาบันกระบวนการยุติธรรมทางปกครอง

ข้อ ๕
 ให้มีสถาบันกระบวนการยุติธรรมทางปกครองขึ้นทำหน้าที่ในการกำหนดนโยบาย
แนวทาง รวมทั้งกำกับดูแล
และดำเนินการเพื่อพัฒนาบุคลากรในกระบวนการยุติธรรมทางปกครองโดยมี คณะกรรมการสถาบันกระบวนการยุติธรรมทางปกครอง
ขึ้นคณะหนึ่ง ประกอบด้วย
(๑) ประธานศาลปกครองสูงสุด เป็นประธานกรรมการ
(๒) รองประธานศาลปกครองสูงสุด
เป็นรองประธานกรรมการ
(๓)
ผู้ทรงคุณวุฒิซึ่งประธานแต่งตั้งจากตุลาการในศาลปกครองสูงสุด
จำนวนหนึ่งคนและจากผู้ทรงคุณวุฒิอื่น จำนวนสามคน เป็นกรรมการ
(๔)
ผู้บริหารระดับสูงของข้าราชการฝ่ายพลเรือนที่ประธานแต่งตั้งไม่เกินสองคน
เป็นกรรมการ
(๕) อธิบดีศาลปกครองชั้นต้นที่ประธานมอบหมายไม่เกินสองคน
เป็นกรรมการ
(๖) เลขาธิการ เป็นกรรมการและเลขานุการ
(๗) รองเลขาธิการที่เลขาธิการมอบหมาย
เป็นกรรมการและผู้ช่วยเลขานุการ
(๘) ผู้อำนวยการวิทยาลัยตุลาการศาลปกครอง
ผู้อำนวยการวิทยาลัยข้าราชการฝ่ายศาลปกครองและผู้อำนวยการวิทยาลัยการยุติธรรมทางปกครอง
เป็นผู้ช่วยเลขานุการ

ข้อ ๖
 คณะกรรมการมีอำนาจหน้าที่
ดังต่อไปนี้
(๑) กำหนดนโยบาย แนวทาง
และกำกับดูแลการดำเนินการของวิทยาลัยตุลาการศาลปกครอง
วิทยาลัยข้าราชการฝ่ายศาลปกครอง และวิทยาลัยการยุติธรรมทางปกครอง
(๒) ให้ความเห็นชอบแผนพัฒนาบุคลากรในกระบวนการยุติธรรมทางปกครอง
รวมทั้งหลักสูตรการฝึกอบรม สัมมนา
และจัดให้มีการติดตามประเมินผลการดำเนินการตามแผนดังกล่าว
(๓)
ให้คำปรึกษาแนะนำเกี่ยวกับการพัฒนาบุคลากรในกระบวนการยุติธรรมทางปกครอง
(๔) ให้คำปรึกษาแนะนำ
รวมทั้งกำหนดหลักเกณฑ์หรือเงื่อนไขในการพัฒนาบุคลากรในกระบวนการยุติธรรมทางปกครอง
(๕)
แต่งตั้งคณะอนุกรรมการหรือบุคคลใดเพื่อให้ดำเนินการตามที่คณะกรรมการมอบหมาย
(๖)
แต่งตั้งผู้ทรงคุณวุฒิด้านกฎหมายปกครองหรือกฎหมายมหาชนอื่น ๆ
ให้เป็นที่ปรึกษาเพื่อทำหน้าที่ให้คำปรึกษาแนะนำหรือดำเนินการอื่นตามที่คณะกรรมการมอบหมาย
(๗) ดำเนินการอื่นใดเพื่อให้เป็นไปตามระเบียบนี้
ในกรณีเห็นสมควรเพื่อประโยชน์ในการให้การพัฒนาบุคลากรในกระบวนการยุติธรรมทางปกครองเป็นไปโดยมีมาตรฐานที่สมบูรณ์ยิ่งขึ้น
คณะกรรมการอาจแต่งตั้งผู้ทรงคุณวุฒิชาวต่างประเทศที่เป็นผู้มีความรู้ความสามารถและความเชี่ยวชาญด้านกฎหมายปกครองหรือกฎหมายมหาชนอื่น
ๆ ได้ตามที่เห็นสมควรเพื่อเป็นกรรมการหรือที่ปรึกษาคณะกรรมการ

ข้อ ๗
 กรรมการตามข้อ ๕ (๓) (๔) และ (๕)
มีวาระการดำรงตำแหน่งคราวละสองปี
ในกรณีที่กรรมการตามวรรคหนึ่งผู้ใดดำรงตำแหน่งครบตามวาระแล้ว
แต่ยังมิได้มีการแต่งตั้งกรรมการขึ้นใหม่
ให้กรรมการผู้นั้นปฏิบัติหน้าที่ไปพลางก่อนจนกว่าจะได้แต่งตั้งกรรมการขึ้นใหม่
กรรมการตามข้อ ๗ ซึ่งพ้นจากตำแหน่งแล้ว
อาจได้รับแต่งตั้งอีกได้

ข้อ ๘
 นอกจากการพ้นจากตำแหน่งตามวาระตามข้อ
๗ กรรมการดังกล่าวพ้นจากตำแหน่งเมื่อ
(๑) ตาย
(๒) ลาออก
(๓) เป็นบุคคลล้มละลาย
(๔) เป็นคนไร้ความสามารถหรือคนเสมือนไร้ความสามารถ
(๕) ได้รับโทษจำคุกโดยคำพิพากษาถึงที่สุดให้จำคุก
เว้นแต่เป็นความผิดที่ได้กระทำโดยประมาทหรือความผิดลหุโทษ
(๖)
คณะกรรมการมีมติด้วยคะแนนเสียงไม่น้อยกว่าสามในสี่ของคณะกรรมการทั้งหมดให้พ้นจากตำแหน่งเนื่องจากกระทำการหรือมีพฤติการณ์ไม่เหมาะสมในการปฏิบัติหน้าที่

ข้อ ๙
 ในกรณีที่กรรมการตามข้อ ๕ (๓) (๔)
หรือ (๕) พ้นจากตำแหน่งก่อนครบวาระให้มีการแต่งตั้งกรรมการแทน
โดยให้ผู้ที่ได้รับแต่งตั้งอยู่ในตำแหน่งเท่ากับวาระที่เหลืออยู่ของผู้ซึ่งตนแทนเว้นแต่วาระการดำรงตำแหน่งของกรรมการผู้นั้นจะเหลือไม่ถึงหนึ่งร้อยแปดสิบวัน
จะไม่แต่งตั้งกรรมการแทนก็ได้
ในกรณีนี้ให้ถือว่ากรรมการที่เหลืออยู่เป็นองค์ประกอบของคณะกรรมการ

ข้อ ๑๐
 การประชุมของคณะกรรมการต้องมีกรรมการมาประชุมไม่น้อยกว่ากึ่งหนึ่งจึงจะเป็นองค์ประชุม
ถ้าประธานไม่อยู่ในที่ประชุมหรือไม่สามารถปฏิบัติหน้าที่ได้
ให้รองประธานผู้มีอาวุโสทำหน้าที่แทน
ถ้ารองประธานไม่อยู่หรือไม่สามารถปฏิบัติหน้าที่ได้
ให้กรรมการที่มาประชุมเลือกกรรมการคนหนึ่งเป็นประธานในที่ประชุม
การวินิจฉัยชี้ขาดของที่ประชุมให้ถือเสียงข้างมาก
กรรมการคนหนึ่งให้มีเสียงหนึ่งในการลงคะแนน ถ้าคะแนนเสียงเท่ากัน
ให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด

ข้อ ๑๑
 ให้คณะกรรมการสถาบันกระบวนการยุติธรรมทางปกครอง
คณะกรรมการวิทยาลัยตุลาการศาลปกครองและข้าราชการฝ่ายศาลปกครอง คณะกรรมการวิทยาลัยการยุติธรรมทางปกครองและคณะอนุกรรมการซึ่งคณะกรรมการแต่งตั้งได้รับเบี้ยประชุมเช่นเดียวกับกรรมการอื่นตามที่กำหนดไว้ในระเบียบคณะกรรมการข้าราชการฝ่ายศาลปกครอง
ว่าด้วยเบี้ยประชุมกรรมการ
และให้ที่ปรึกษาได้รับค่าตอบแทนตามระเบียบคณะกรรมการข้าราชการฝ่ายศาลปกครอง ว่าด้วยผู้เชี่ยวชาญและผู้ชำนาญการของสำนักงานศาลปกครอง
ในกรณีที่กรรมการหรือที่ปรึกษาเป็นผู้ทรงคุณวุฒิจากต่างประเทศ
ให้ได้รับเบี้ยประชุม ค่าตอบแทนเช่นเดียวกับกรรมการและที่ปรึกษาอื่น
หรือค่ารับรองตามระเบียบคณะกรรมการข้าราชการฝ่ายศาลปกครอง ว่าด้วยการจ่ายเงินค่ารับรองของสำนักงานศาลปกครอง
พ.ศ. ๒๕๔๓ ด้วย

หมวด
๒

คณะกรรมการวิทยาลัยตุลาการศาลปกครอง
และข้าราชการฝ่ายศาลปกครอง

ข้อ ๑๒
 ให้มีคณะกรรมการวิทยาลัยตุลาการศาลปกครองและข้าราชการฝ่ายศาลปกครองประกอบด้วย
(๑) รองประธานศาลปกครองสูงสุดซึ่งประธานมอบหมาย
เป็นประธานกรรมการ
(๒) ตุลาการในศาลปกครองสูงสุด จำนวนสองคน
และตุลาการในศาลปกครองชั้นต้นจำนวนสองคนซึ่งประธานมอบหมาย เป็นกรรมการ
(๓)
ผู้ทรงคุณวุฒิซึ่งประธานแต่งตั้งจากผู้มีความรู้ความสามารถและความเชี่ยวชาญด้านกฎหมายปกครองหรือกฎหมายมหาชนอื่น
ๆ จำนวนไม่เกินสองคน เป็นกรรมการ
(๔) เลขาธิการ เป็นกรรมการ
(๕) รองเลขาธิการที่เลขาธิการมอบหมาย
เป็นกรรมการและเลขานุการ
(๖)
ผู้อำนวยการวิทยาลัยตุลาการศาลปกครองและผู้อำนวยการวิทยาลัยข้าราชการฝ่ายศาลปกครองเป็นผู้ช่วยเลขานุการ

ข้อ ๑๓
 คณะกรรมการวิทยาลัยตุลาการศาลปกครองและข้าราชการฝ่ายศาลปกครองมีอำนาจหน้าที่
ดังต่อไปนี้
(๑)
ให้คำปรึกษาและข้อเสนอแนะในการจัดทำแผนพัฒนาตุลาการศาลปกครองและข้าราชการฝ่ายศาลปกครอง
(๒)
พิจารณาให้ความเห็นเกี่ยวกับหลักสูตรการพัฒนาตุลาการศาลปกครองและข้าราชการฝ่ายศาลปกครองเพื่อขอความเห็นชอบต่อคณะกรรมการ
(๓)
กำกับดูแลการปฏิบัติงานของสำนักงานเกี่ยวกับการพัฒนาตุลาการศาลปกครองและข้าราชการฝ่ายศาลปกครองให้เป็นไปตามระบบสมรรถนะ
และเป็นไปในทิศทางที่เสริมสร้างทัศนคติและค่านิยมที่สอดคล้องกับวัฒนธรรมขององค์กร
(๔) ออกประกาศต่าง ๆ
ที่เกี่ยวข้องซึ่งต้องสอดคล้องและไม่ขัดหรือแย้งกับหลักเกณฑ์ของคณะกรรมการ
(๕)
แต่งตั้งคณะทำงานเพื่อให้ดำเนินการตามที่คณะกรรมการวิทยาลัยตุลาการศาลปกครองและข้าราชการฝ่ายศาลปกครองมอบหมาย
(๖)
ประเมินผลและรายงานผลการพัฒนาตุลาการศาลปกครองและข้าราชการฝ่ายศาลปกครองให้คณะกรรมการทราบ
(๗) ดำเนินการอื่นตามที่คณะกรรมการมอบหมาย

หมวด
๓

คณะกรรมการวิทยาลัยการยุติธรรมทางปกครอง

ข้อ ๑๔
 ให้มีคณะกรรมการวิทยาลัยการยุติธรรมทางปกครอง
ประกอบด้วย
(๑) รองประธานศาลปกครองสูงสุดซึ่งประธานมอบหมาย
เป็นประธานกรรมการ
(๒) ตุลาการในศาลปกครองสูงสุดจำนวนสองคน
และตุลาการในศาลปกครองชั้นต้นจำนวนสองคนซึ่งประธานมอบหมาย เป็นกรรมการ
(๓)
ผู้ทรงคุณวุฒิซึ่งประธานแต่งตั้งจากผู้มีความรู้ความสามารถและมีความเชี่ยวชาญในกฎหมายปกครองหรือกฎหมายมหาชนอื่น
ๆ จำนวนไม่เกินสองคน เป็นกรรมการ
(๔) เลขาธิการ เป็นกรรมการ
(๕) รองเลขาธิการที่เลขาธิการมอบหมาย เป็นกรรมการและเลขานุการ
(๖) ผู้อำนวยการวิทยาลัยการยุติธรรมทางปกครอง
เป็นผู้ช่วยเลขานุการ

ข้อ ๑๕
 คณะกรรมการวิทยาลัยการยุติธรรมทางปกครองมีอำนาจหน้าที่
ดังต่อไปนี้
(๑)
ให้คำปรึกษาและข้อเสนอแนะในการจัดทำแผนพัฒนานักบริหารและเจ้าหน้าที่ของรัฐ
(๒) พิจารณาให้ความเห็นเกี่ยวกับหลักสูตรนักบริหารและหลักสูตรเจ้าหน้าที่ของรัฐเพื่อขอความเห็นชอบต่อคณะกรรมการ
(๓)
กำกับดูแลการปฏิบัติงานของสำนักงานเกี่ยวกับการพัฒนานักบริหารและเจ้าหน้าที่ของรัฐ
(๔) ออกประกาศต่าง ๆ
ที่เกี่ยวข้องซึ่งต้องสอดคล้องและไม่ขัดหรือแย้งกับหลักเกณฑ์ของคณะกรรมการ
(๕)
แต่งตั้งคณะทำงานเพื่อให้ดำเนินการตามที่คณะกรรมการวิทยาลัยการยุติธรรมทางปกครองมอบหมาย
(๖)
ประเมินผลและรายงานผลการพัฒนานักบริหารและเจ้าหน้าที่ของรัฐให้คณะกรรมการทราบ
(๗) ดำเนินการอื่นตามที่คณะกรรมการมอบหมาย

ข้อ ๑๖
 ให้นำความในข้อ ๗ ข้อ ๘ ข้อ ๙ และข้อ
๑๐ มาใช้บังคับกับคณะกรรมการวิทยาลัยตุลาการศาลปกครองและข้าราชการฝ่ายศาลปกครอง
และคณะกรรมการวิทยาลัยการยุติธรรมทางปกครอง
และคณะอนุกรรมการซึ่งคณะกรรมการแต่งตั้งตามข้อ ๖ (๕) ด้วย โดยอนุโลม

ประกาศ
ณ วันที่ ๓๐ ธันวาคม พ.ศ. ๒๕๕๑
อักขราทร
 จุฬารัตน
ประธานศาลปกครองสูงสุด
ประธานกรรมการข้าราชการฝ่ายศาลปกครอง

วัชศักดิ์/ผู้จัดทำ
๑๙
มกราคม ๒๕๕๒

[๑] ราชกิจจานุเบกษา
เล่ม ๑๒๖/ตอนที่ ๓ ก/หน้า ๙/๑๖ มกราคม ๒๕๕๒